ไทยรีเบนเข็มจับรายย่อยกระจายเสี่ยง
ไทยรีคลอดแผน 3 ปี โตปีละ 15% หามาเน้นลูกค้ารายย่อย กระจายความเสี่ยง
20 มี.ค. 2556

ไทยรีคลอดแผน 3 ปี โตปีละ 15% หามาเน้นลูกค้ารายย่อย กระจายความเสี่ยง 
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า หลังจากนี้บริษัทจะใช้แผน 3 ปี (2556-2558) ในการดำเนินธุรกิจ โดยจะเติบโตให้ได้ปีละ 15% หรือในปีนี้ทำเบี้ย 6,500 ล้านบาท 
ทั้งนี้ ภายใน 2 ปีนี้จะเน้นทำตลาดในกลุ่มลูกค้ารายย่อยและเป็นแบบประกันใหม่ ซึ่งพัฒนาขึ้นมาเพื่อให้เหมาะกับคนไทยเป็นหลัก โดยกลุ่มผลิตภัณฑ์ใหม่นี้จะเกี่ยวข้องกับประกันสินเชื่อ ประกันสุขภาพ และประกันอุบัติเหตุส่วนบุคคล (พีเอ) โดยตั้งเป้าให้มีสัดส่วนเป็น 80% และกลุ่มผลิตภัณฑ์เดิมที่เน้นลูกค้ารายใหญ่อีก 20% จากปัจจุบันที่กลุ่มผลิตภัณฑ์ใหม่อยู่ที่ 70% และกลุ่มผลิตภัณฑ์เดิม 30%
“เราพยายามจะถอนตัวออกจากประกันภัยทรัพย์สินที่ตอนนี้กำไรน้อยมาก และช่วง 5 ปีที่ผ่านมาทั้งอุตสาหกรรมก็เริ่มมีการขาดทุนให้เห็นแล้ว โดยเฉพาะปีที่เกิดน้ำท่วมใหญ่ จากเดิมที่มีกำไรดีมาตลอด ดังนั้นจึงไม่คุ้มที่จะทำต่อไป เมื่อมีความเสี่ยงสูงก็ต้องตั้งสำรองสูงตามไปด้วย อย่างปีที่แล้วสัดส่วนประกันภัยทรัพย์สินของเราก็เหลือแค่ 10% จากเมื่อก่อนมีถึง 50%” นายสุรชัย กล่าว
อย่างไรก็ตาม หากเน้นทำตลาดลูกค้ารายย่อยก็จะมีการกระจายตัวของความเสี่ยงมากกว่า และภาระการตั้งสำรองจึงน้อยลงตามไปด้วย ซึ่งในอนาคตบทบาทของไทยรีจะเปลี่ยนแปลงไป และยังหันมาทำตลาดประกันชีวิตมากขึ้น